cyanic-selkie/wikianc huggingface dataset:
पजहस्सी राजा
पहला विद्रोह (1793-1797)
वीरा वर्मा ने राजा के ख़ास और सेनापति कैथेरी अम्बु को भी कोट्टयम के गृह प्रशासन से हटा दिया। अम्बु अपने अनुयायियों के साथ कन्नोथ चले गये, जहां उन्होंने जनता की मदद से एक प्रतिरोध की योजना बनाई और उसे लागू किया, जिससे वीरा वर्मा द्वारा कोट्टयम में कर उगाही को रोक पाना सुनिश्चित हुआ। लेकिन अम्बु स्पष्ट रूप से राजा के मार्गदर्शन पर काम कर रहे थे, जो अम्बु के निष्कासन को अपने चाचा की एक और साजिश समझ रहे थे, ताकि राजा को कमजोर किया जा सके।
राजा को भय था कि अंग्रेज उन्हें गिरफ्तार करने की योजना बना रहे हैं [उन्हें मालूम नहीं था कि उनके समझौते की खबर को उनके चाचा ने रोक रखा है], इसलिए वे सुदूर वायनाड में चले गये। वायनाड में ब्रिटिश सेना के जमाव से उनका शक और भी बढ़ गया। लेकिन राजा अभी भी युद्ध से बचना चाहते थे, इसीलिए वे अपने 1500 सशस्त्र लोगों के साथ उत्तरी अधीक्षक से मिलने चले गये। वीरा वर्मा राजा को भी उपस्थित होने का आदेश दिया गया था। पजहस्सी राजा की मुख्य मांग थी कि कोट्टयम पर उनके शासन को स्वीकार किया जाय, लेकिन उनका चाचा इस मांग को मानने के लिए तैयार नहीं था। ब्रिटिश आयुक्तों का रवैया भी काफी अहंकारी था, वे पहले से ही राजा के प्रति पूर्वाग्रही थे और इसलिए राजा की इस तार्किक बात की ओर से आंखें मूंदे रहे कि कोट्टयम में वीरा वर्मा का कोई काम नहीं है। जैसे ही वार्ता टूट गयी, आयुक्तों ने कोट्टयम में एक धमकी की घोषणा की कि कोट्टायम के जो लोग राजा की सेवा में हैं, उन्होंने राजा का साथ नहीं छोड़ा और अपने घर नहीं लौटे तो उन्हें शत्रु घोषित करके उनकी संपत्ति जब्त कर ली जाएगी. लेकिन इस घोषणा का कोट्टायम पर कोई प्रभाव नहीं पड़ा और वहां ब्रिटिश- कुरूमब्रनाड शासन के खिलाफ प्रतिरोध और मजबूतहुआ।
अंग्रेजों के लिए आतंक की बात यह थी कि वीरा वर्मा की सेना के लोग भी प्रतिरोधियों का साथ देने लगे और वीरा वर्मा की भी अंग्रेजों का साथ देने में अधिक दिलचस्पी नहीं रही, आखिरकार उसका मकसद अपने निजी स्वार्थ के लिए अपने भतीजे और अंग्रेजों के बीच युद्ध भड़काना जो था।
तब राजा ने 1796 में मैसूर के कमांडेंट से मुलाक़ात के लिए करकनकोट्टा का दौरा किया और 1797 में मैसूर में पुराने दुश्मन टीपू से भी भेंट की, जिसने युद्ध होने की स्थिति से निपटने के लिए राजा की मदद में अपने 6000 लोगों को करकनकोट्टा में तैनात कर दिया और विद्रोहियों को भी गोला-बारूद की आपूर्ति करने लगा। उन्होंने सैनिक और हथियार जमा करना भी शुरू किया। युद्ध आसन्न था। पजहस्सी से निपटने के लिए बंबई सरकार ने मेजर जनरल के मातहत 1200 सैनिक और तोपखाना भेजा. अंग्रेजों ने कोट्टयम में चौकियों की स्थापना करनी शुरू की और वायनाड में अधिक सैनिक भेजे गये।
1797 की शुरुआत में, नायर योद्धा पूरे कोट्टायम में उठ खड़े हुए और ब्रिटिश चौकियों की घेराबंदी कर दी गयी। समर्थक दल पूरे कोट्टायम में सक्रिय हो उठे और सैनिक सहायता और आपूर्ति दलों को परेशान किया जाने लगा। वही हाल वायनाड का भी था, जहां ब्रिटिश सैनिकों को अपने सुरक्षित आवास से बाहर आते ही कुरिचिया धनुर्धरों का सामना करना पड़ता. इन छापामार कार्रवाईयों से अंग्रेजों को सैनिक, गोला-बारूद और भंडारों के मामले में भारी नुकसान उठाना पड़ा.
पेरिया घाटी प्रकरण
पूरे युद्ध में यह घटना सबसे महत्वपूर्ण रही। 1797 में, कर्नल डॉव और उसकी सेना ने वायनाड में मार्च किया। उसकी योजना थी कि पेरिया घाटी को अवरुद्ध जाय और जब वापसी का रास्ता बंद हो जाय तब कन्नोथ में बड़ी विद्रोही सेना को कुचल दिया जाय.
लेफ्टिनेंट मेअली के मातहत एक सैनिक दस्ता पेरिया में डॉव की मदद के लिए भेजा गया, लेकिन रास्ते में नायरों और कुरिचियाओं ने उन्हें भारी नुकसान पहुंचाया और अंग्रेजों के 105 लोग मारे गये। सो, पेरिया जाने के बजाय वे अपने मूल आधार को लौट गये।
डॉव के सैनिकों को आपूर्ति की भारी कमी का सामना करना पड़ा और डॉव ने फिर से सहायता भेजे जाने की गुहार लगाई. तब बंबई रेजिमेंट के मेजर एंडरसन के मातहत आपूर्ति सहायता फिर से भेजी गयी। लेकिन एंडरसन के माप्पीला मार्गदर्शकों ने आखिरी समय पर उसका साथ छोड़ दिया। जिससे एंडरसन की यात्रा में देरी हुई, यह देरी अंग्रेजों के लिए घातक परिणाम वाली साबित हुई।
डॉव को खबर मिली कि टीपू ने राजा की सहायता के लिए अपने सिपाहियों को भेजा है, क्योंकि टीपू का मानना था कि वायनाड में अंग्रेजों का प्रवेश सेरिंगापटम संधि का उल्लंघन है। डॉव ने फैसला किया कि वह अधिकारियों से परामर्श करने के लिए तलास्सेरी जाएगा और वायनाड में राजा तथा टीपू से एक साथ निपटने की योजना बनाएगा. वह एक छोटे से दल के साथ चल पड़ा, लेकिन रास्ते में मैसूर के सिपाहियों की मदद से राजा के लोगों ने हमला कर दिया, लेकिन डॉव साफ़ बच निकला।
उसके जाने के एक दिन बाद, पेरिया में मेजर कैमरून के अधीन 1100 की सेना ने पेरिया घाटी होकर कोट्टयम जाने का फैसला किया क्योंकि भंडार खाली हो चुका था।
लेकिन उन्हें पता नहीं था कि अंग्रेजों की असली स्थिति के बारे में जानने वाले राजा ने उनके लिए जाल बिछा रखा है - उन्होंने घाटी के दोनों तरफ बने छद्म बाड़ों में अपनी सेना को छिप जाने के आदेश दिए। जैसे ही पूरी ब्रिटिश सेना ने संकीर्ण घाटी में प्रवेश किया, छिपे हुए सैनिकों ने उस पर हमला बोल दिया।
योजना सही ढंग से लागू हुई और उसके बाद बड़ी तादाद में ब्रिटिश सेना मारी गयी। अगर अगले दिन मेजर एंडरसन का दल वहां नहीं पहुंच गया होता तो चिकित्सा की कमी से शायद कोई नहीं बचा होता। अधिकांश शत्रु मारे गए और उनके झंडे सहित उनकी सभी बंदूकें, गोला-बारूद, सामान और पशु लूट लिए गये। मेजर कैमरून, लेफ्टिनेंट न्युगेंट, लेफ्टिनेंट मड्गे और लेफ्टिनेंट रूडरमैन जैसे वरिष्ठ ब्रिटिश अधिकारी युद्ध में मारे गए।
इसी समय के आसपास, आयुक्तों ने ज़मोरिन के एक तमिल ब्राह्मण मंत्री की सलाह लेने का फैसला किया और यहीं से पजहस्सी राजा के अंततः पतन की शुरुआत हुई। उन्होंने स्थानीय गद्दारों की एक अनियमित सेना बनाकर पजहस्सी राजा को परेशान करने का फैसला किया। इस सेना के अगुवा थे बदनाम कोलकर, जिन्हें तुर्की बाशी-बज़ुक का मालाबार संस्करण कहा जा सकता है, जो अंग्रेजों की चाटुकारिता और प्रतिरोधकारियों तथा जनता पर क्रूर अत्याचार करने के लिए बदनाम हुए.
शामनाथ का एक संक्षिप्त परिचय - वह एक बड़ा बदमाश था, उसने कालीकट में ब्रिटिश शासन को जमाने में मदद की। कालीकट के सही लोग उससे इतनी घृणा करते थे कि ज़मोरिन के एक नजदीकी रिश्तेदार ने उसकी हत्या कर डालने का लगभग सफल प्रयास किया। [लोगान] लेकिन कुछ समय के लिए, राजा एक मजबूत स्थिति में थे। इस ब्रिटिश तबाही के मद्देनजर बंबई सरकार ने कमांडर-इन-चीफ जनरल स्टुअर्ट और राज्यपाल जोनाथन डंकन जसे सर्वोच्च पदाधिकारियों की एक सरकारी समिति को भेजा. उन्होंने शांति स्थापित करने का फैसला किया क्योंकि वे बेचैन थे कि पहाड़ों और जंगली इलाकों में छापामार युद्ध लंबा चल सकता है और राजा टीपू या फ्रांसीसियों के साथ मित्रता कर सकते हैं। उन्होंने राजा कुरूमब्रनाड को कोट्टयम प्रशासन से बेदख़ल करने का भीफैसला किया। चिरक्कल और पारापपनड के राजाओं ने राजा और अंग्रेजों के बीच मध्यस्थता की और 1797 में पजहस्सी तथा अंग्रेजों में एक संधि हुई।
1797 की संधि में निम्नलिखित बातों पर सहमति हुई
इरुवाज़िनद के नारंगोली नांबियार को भी माफी देने और उनकी संपत्ति वापस करने का फैसला हुआ।
इस प्रकार राजा के चार साल के प्रयासों की समाप्ति उनकी राजनीतिक जीत के साथ हुई। चार साल की शत्रुता और युद्ध के बाद शांति स्थापित हुई।
दूसरा विद्रोह और मृत्यु (1800-1805)
टीपू के पतन के बाद, वायनाड अंग्रेजों के हाथ आ गया। अंग्रेजों ने वायनाड पर कब्जे के लिए मैसूर से सेना भेजी और उसे केनरा या कोयंबटूर के साथ मिलाने की योजना बनाई। लेकिन जैसा कि वायनाड कोट्टयम राजा का एक पारंपरिक अधिकार था और 1793 से पजहस्सी का इस क्षेत्र पर नियंत्रण रहा था, इसीलिए पजहस्सी ने इसे देश के प्राचीन प्रांत पर कब्जा जमाने की कार्रवाई के रूप में ठीक ही देखा. राजा ने इसका प्रतिरोध किया, इसके लिए उन्होंने नायरों की एक बड़ी फ़ौज जमा करने के साथ-साथ टीपू की मौत के बाद बेरोजगार हो गये उसके पूर्व सैनिक मप्पिलाओं और पठानों को भी अपनी सेना में शामिल किया।
मद्रास में ब्रिटिश सरकार ने मैसूर, केनरा और मालाबार के लिए मेजर जनरल आर्थर को ब्रिटिश सेना कमांडेंट नियुक्त किया। उसने मालाबार तट और मैसूर से वायनाड में एक दो आयामी चाल की योजना बनाई और और उसके लिए तैयारी शुरू की। राजा मेजर जनरल की चालों को देख रहे थे; जनरल ने सहायता मंगवाई और वायनाड में सड़क निर्माण करवाया तथा विद्रोही देश में चौकियां बनवाई. जवाब में, राजा ने भी अनेक लोगों की भर्ती की, इससे वेल्स्ली इतना भयभीत हुआ कि वह राजा के इस भर्ती अभियान की जांच करने के लिए विद्रोहियों के परिजनों का अपहरण तक करना चाहा। राजा को पता चला कि एक सैन्य मिशन के लिए वेल्सली डेक्कन को गया है; तब राजा ने सोचा कि मेजर जनरल की अनुपस्थिति में तेजी से अपनी कार्रवाई करने का यह सुनहरा मौक़ा है। वे कुट्टीयाडि घाटी की ओर चल पड़े और नीचे जाकर उनकी मुलाक़ात वल्लूवनाड माप्पीला नेता उन्नी मुथा मुप्पन और उनके लोगों के साथ हुई। और जल्द ही कम्पुरात्त नांबियार, पेरुवायल नांबियार और कन्नोथ नांबियार जैसे इरुवाज़ीनाड के अनेक महान व्यक्तित्व राजा के साथ जुड़ गये।
1800 के मानसून तक, कोट्टयम के ग्रामीण क्षेत्रों पर नियंत्रण रखने वाले बाग़ी कोट्टयम स्थित ब्रिटिश चौकियों के लिए खतरा बन गये। कोट्टयम में बागियों के गधों पर फिर से कब्जा करने के लिए वेल्सली ने कर्नल सर्टोरियस के अधीन एक सेना भेजी. लेकिन मालाबार में पर्याप्त सैनिक नहीं होने की वजह से यह योजना लागू नहीं की जा सकी। वेल्सली ने वायनाड के सभी संचार को अवरुद्ध करने की सलाह दी ताकि आपूर्ति के बिना राजा को भूखा मारा जा सके। लेकिन सैनिकों की कमी से यह योजना भी कागज़ पर धरी रह गयी। जिस समय, वेल्सली ने मालाबार तट और मैसूर की ओर से राजा के खिलाफ दोतरफा कार्रवाई करने का फैसला किया, तब एक एर्नाड माप्पीला नेता अठन गुरिक्कल और उनके समर्थक राजा का साथ देने को राजी हो गये।
1801 तक, पूरे कोट्टायम और वायनाड में 10,000 से अधिक की ब्रिटिश सेना इकट्ठी हुई और उन्होंने वायनाड तथा मालाबार को जोड़ने वाले सभी रास्तों को अवरुद्ध कर दिया। इतनी बड़ी संख्या देख बागियों ने कुछ समय के लिए भूमिगत हो जाने में ही समझदारी देखी. राजा ने यह भी पाया कि वे अब दक्षिणी वायनाड और दक्षिणी मालाबार में अपने समर्थकों से संपर्क नहीं कर सकते हैं। राजा जंगलों में भटकते रहे, लेकिन फिर भी उन्होंने कोई समझौते से इंकार कर दिया, यह अंग्रेजो के लिए हैरानी की बात थी, क्योकि राजा जान चुके थे कि पूरी स्वतंत्रता के अलावा और कोई विकल्प नहीं है।
इस घुमंतू जीवन में राजा के साथ उनके छह करीबी सहयोगी और 25 सशत्र सैनिक भी थे। पहले वे समर्थन की खोज में पूर्वी चिरक्कल के पर्वतीय जंगलों से पय्यावुर होते हुए उत्तर की ओर गये। लेकिन अंग्रेज उनकी खोज में थे, मगर उन्हें पकड़ पाने में सफलता नहीं मिली। उसके बाद राजा ने कोट्टयम स्थित अपने गुप्त ठिकानों का दौरा किया और फिर कडाथानड और कुरूमब्रनाड के जंगलों में चले गए। अंग्रेज इस बात से क्रुद्ध हुए कि वे जहां कहीं भी जाते उन्हें गुप्त रूप से कुलीन जनों का समर्थन मिला करता; तब अंग्रेजों ने विद्रोही राजा को मदद देने वालों को दंडित करने का फैसला किया।
आतंक फैलाने के भाग के रूप में पेरुवायल नांबियार को गिरफ्तार करके फांसी पर चढ़ा दिया गया। अंग्रेजों ने यह धमकी भी दी कि छः सप्ताह के अंदर आत्म समर्पण नहीं करने वाले बागियों को क्रूर दंड दिया जाएगा और उनकी संपत्ति जब्त कर ली जाएगी. लेकिन आत्मसमर्पण करने वाले विद्रोहियों को क्षमा कर देने की भी घोषणा की गयी। लेकिन ये धमकियां और लालच किसी काम नहीं आये और राजा तब भी मुक्त रहे। लेकिन उनके प्रमुख समर्थकों में से कुछ को गिरफ्तार कर लिया गया, जिनमे बहुत प्रसिद्ध कन्नोथ नांबियार भी थे। कन्नोथ नांबियार और उनके बेटे को भी फांसी पर लटका दिया गया और उनकी संपत्ति जब्त कर ली गयी।
कन्नोथ नांबियार की हत्या के बाद, उत्तरी मालाबार में श्मशान की शांति व्याप गयी, यह तूफ़ान के पहले की शांति थी। कलेक्टर मेजर मैकलोड ने सोचा कि युद्ध समाप्त हो चुका है और वह अपने शोषण कार्यक्रम में जुट गया। उसने तुरंत मालाबार में पूर्ण निरस्त्रीकरण की घोषणा की और धमकी दी कि जिसके पास भी हथियार मिलेंगे उसे मृत्यु दंड दिया जाएगा. उसने कर की दर भी दोगुनी कर दी और महज चालीस दिनों के अंदर पूरे मालाबार में कर के पुनर्मूल्यांकन के आदेश दिए।
जब मालाबार विद्रोह की कगार पर था और आम जनता के पास संघर्ष के अलावा और कोई रास्ता नहीं बचा, तब 1803 में ये सभी 'सुधार' कार्यक्रम मुंह के बल गिर पड़े. मैकलोड ने सुधारात्मक उपाय के जरिये शांत करने का प्रयास किया, उसने सभी 'सुधारों' को रद्द कर दिया और पुरानी प्रणाली को फिर से स्थापित किया। लेकिन तब तक बड़ी देर हो चुकी थी, क्योंकि राजा के लोग विद्रोह के लिए तैयार हो चुके थे।
पनामारम किले पर कब्जा
पनामारम किले पर कब्जा पहली बड़ी घटना थी। एडाचेनाकुंगन नायर ने इस अभियान की योजना बनायी और तलाक्कल चंदू के मातहत 150 कुरिचिया धनुर्धरों ने उनकी मदद की। किले में कप्तान डिकेंसन के अधीन 70 सैनिक थे और वहां से कुछ मील की दूरी पर पुलिंजली में मेजर ड्रमोंड के मातहत 360 सैनिकों की एक बड़ी फ़ौज थी। अगर ठीक समय पर कप्तान की मदद में मेजर आ गया होता तो कुरिचिया सेना को बंदूकों और संख्या के जोर पर परास्त कर दिया जाता. लेकिन कुंगन और चंदू ने जोखिम उठाने का फैसला किया।
दो सेनापतियों के नेतृत्व में हुए इस अचानक हमले में पूरी सेना मार डाली गयी, जबकि इस ओर के सिर्फ 5 लोग मारे गये और 10 घायल हुए. डिकेंसन भी मारा गया। विद्रोहियों को 112 बंदूक, गोलाबारूद के छह बक्से और 6000 रुपए मिले। उन्होंने पूरे किले को नष्ट कर दिया।
वेल्सली बागियों की इस गुस्ताखी पर बहुत क्रुद्ध हुआ और जवाबी कार्रवाई के लिए उसने 500 सैनिक भेजे. लेकिन तब तक विद्रोहियों की इस जीत से पूरा वायनाड और कोट्टयम जाग उठा. पनामारम की सफलता के नायक, एडाचेना कुंगन ने पुलपल्ली तीर्थस्थल जाकर लोगों से राजा के युद्ध में शामिल होने का आह्वान किया, फलस्वरूप 3000 लोग स्वेच्छा से शामिल हुए. उन्हें मनान्थावादी के वल्लियुर्काव [?] और एडाप्पल्ली में तैनात किया गया और कुंगन के भाई के मातहत उनमें से 100 लोगों को पेरिया घाटी में और 25 लोगों को कोट्टीयुर घाटी में तैनात किया गया। बागी चौकियों को डिंडीमल से वल्लियुर्काव तक के रास्तों में स्थापित किया गया। विद्रोही सेना के पास ज्यादातर धनुर्धारी और तलवारबाज थे, लेकिन कुछ के पास बंदूकें भी थीं।
एडाचेना कुंगन नांबियार ने मैसूर से मनान्थावादी की ओर बढ़ रहे एक ब्रिटिश सेना की टुकड़ी पर एक हमले का नेतृत्व किया। सेना के वायनाड में प्रवेश करने और मनान्थावादी और भावुल्ली [?] के बीच एक नदी के पास पहुंचने के बाद उस पर हमले शुरू हुए. वहां नदी की विपरीत दिशा में विद्रोही सेना की बनाई गयी खाई द्वारा उनका रास्ता बंद कर दिया गया। लेकिन विद्रोहियों की बदकिस्मती की वजह से एक सहायता टुकड़ी के आ जाने से ब्रिटिश सेना ने विद्रोहियों की घेराबंदी को तोड़ दिया और अनेक लोगों को बंदी बना लिया गया। इन सभी कैदियों को निरस्त्र किया गया और एक सड़क पर उन्हें मार्च कराने के बाद उनकी हत्या कर दी गयी। [लोगान]
इसके अलावा, सभी दिशाओं से वायनाड में ब्रिटिश सहायता पहुंच गयी। लेकिन अंग्रजों को विद्रोही कहीं भी नहीं मिल पाए.
विद्रोही अब कोट्टयम में जमा हो गये थे। 1802 में, उन्होंने कोट्टीयुर के पास एक आपूर्ति काफिले पर छापा मारा. कोट्टयम के लोगों पूरे असहयोग से अंग्रेज हताशा में थे। उनकी परेशानी को बढ़ाते हुए, 1803 में, एक विद्रोही सेना कुरूमब्रनाड* और पय्योरमाला* में तैनात की गयी और लोगों को विद्रोहियों से सहानुभूति थी। ब्रिटिश चौकी को तबाह करने के लिए कुंगन पजहस्सी की ओर बढ़ गये, लेकिन अनेक सैनिकों के मारे जाने से उन्हें पीछे हटना पड़ा. लेकिन चिरक्कल में विद्रोह फैल गया जहां सशस्त्र समर्थकों के दलों ने अभियान शुरू किया और ये दल अक्सर खुले तौर पर अंग्रेजों से युद्ध करने लगे। 1803 के अंत तक राजा की सेना कन्नूर और तलास्सेरी तक फ़ैल गयी।
[*आधुनिक कालीकट जिले के उत्तरी और पूर्वी भागों में दोनों]
1803 मार्च में, एक विद्रोही सेना कालीकट तक जा पहुंची और उप-जेल पर कब्जा करके वहां के सभी गार्डों को मार डाला और उनके हथियार तथा गोला-बारूद को जब्त कर लिया। उन्होंने कैदियों को भी मुक्त किया, जिनमें से कई विद्रोही सेना में शामिल हो गए। मैकलोड के लिए तो यह हद ही हो गयी, सो उसने इस घटना के बाद तुरंत इस्तीफा दे दिया।
1803 में, पजहस्सी राजा के साथ तीन साल के अनिर्णीत युद्ध के बाद वेल्सली यूरोप चला गया, बाद में वेलिंगटन का ड्यूक बना और वाटरलू में नेपोलियन का विजेता भी बना।
1804 में, एक बड़ी ब्रिटिश सेना आ पहुंची और 1200 कोलकर भी कार्रवाई के लिए तैयार थे। सबसे महत्वपूर्ण बात यह कि एक धूर्त थॉमस हार्वे बाबेर को उप-कलेक्टर नियुक्त किया गया था। इसने हमेशा के लिए पजहस्सी के विद्रोह कुचल दिया। यह सचमुच हैरानी की बात है कि जो काम वेल्सली जैसा सैन्य प्रवीण नहीं कर पाया, उसे बाबेर ने कर दिया, जो कि महज एक 'सिविल सर्वेंट' था। अपनी पत्नी हेलेन सोमरविले का पहला पति और उसका मित्र डोनाल्ड कैमरोन की मृत्यु का बदला चुकाने का उसका एक निजी लक्ष्य था; पेरिया घाटी में 9 जनवरी 1797 के दिन पजहस्सी राजा के हाथ कैमरोन की मौत हुई थी। बाबेर बंबई स्थित इंग्लिस और मनी परिवारों, जो उसके ससुराली रिश्तेदार थे और व्यापारियों के प्रभावशाली समूह के हितों की रक्षा के लिए सिविल सर्वेंट बना था। यह उल्लेखनीय है कि बाबेर के बेटे हेनरी फेअरों बाबेर ने श्रीरंगापत्तम के पहले सामंत और टीपू सुलतान की मौत जॉर्ज हैरिस की पोती से शादी की।
1804 में, कल्यात नांबियार [एक शक्तिशाली चिरक्कल कुलीन लेकिन राजा के हमदर्द] और अधिकांशतः पूर्वी चिरक्कल के जंगलों में राजा के लोगों के नेतृत्व में एक बड़े विद्रोह को अंग्रजों द्वारा कुचल दिया गया। अगर चिरक्कल में कोई बड़ा और लंबे समय तक चलने वाला विद्रोही युद्ध हुआ होता, तो इससे राजा को बहुत फायदा होता। हालांकि चिरक्कल में राजा के बहुत सारे समर्थक थे, इसलिए विद्रोह की विफलता के बाद बागियों ने छापामार युद्ध में समय गंवाने के बजाय खुला युद्ध शुरू किया। विद्रोह की असफलता का एक अन्य कारण था विश्वासघाती कोलकर ने भी पैसे देने वाले अपने गोरे मालिकों की सेवा की।
तो एक बार फिर विद्रोही सेना वायनाड की ओर पीछे लौट गयी। अंग्रेजों ने बड़ी सरगर्मी के साथ उनका पीछा किया, जिनके साथ 2000 सैनिक और 1000 कोलकर थे। राजा के लिए 3000 पगोडा, एडाचेना कुंगन के लिए 1000 पगोडा के इनाम का एलान हुआ और राजा के दस सहयोगियों के लिए भी इनाम घोषित किये गये।
लेकिन क्रांतिकारियों, ज्यादातर कुरुम्बाओं, ने वायनाड के चुरिकुंजी [?] में हमला किया। हालांकि उन्हें पीछे हटना पड़ा, लेकिन उन्होंने अपने दुश्मन तबाह कर दिया था। उस साल, कोलकर के एक दल ने राजा को लगभग पकड़ ही लिया था, लेकिन एक कुरुम्बा गार्ड के समय पर चेतावनी देने से वे बच गये।
लेकिन मानसून और वायनाड की क्रूर जलवायु ने जल्द ही राजा की सहायता की। अक्टूबर तक 1300 कोलकर में से सिर्फ 170 ही बीमार होने से बचे रहे। राजा और एडाचेना कुंगन ने पुलपल्ली तीर्थ में कुरिचिया और कुरुम्बा की एक बड़ी सेना संगठित की और उन्हें कुरिचियात तक तैनात कर दिया। इसके अलावा वायनाड के नायर कुलीनों को राजा के युद्ध-प्रयास में शामिल करने की कुंगन की कोशिश कामयाब हो गयी।
पिछले कुछ वर्षों से अंग्रेजों को 1797 में पेरिया के पैमाने का नुकसान नहीं हुआ था, लेकिन अंग्रेजों के लिए मामला इतना आसान भी नहीं था। यहां तक कि कोट्टयम भी एक बार फिर से विस्फोटक बन गया और क्रांतिकारियों के नेता राजा अब भी मुक्त थे। लेकिन याद रखना चाहिए कि पूरी क्रांति एक व्यक्ति पर आधारित थी, जैसा कि एक बार वेल्सली ने कहा था कि "हमलोग 1000 लोगों [राजा के सैनिक] से नहीं लड़ रहे हैं।..बल्कि एक आदमी से... केरल वर्मा से." राजा की समाप्ति का मतलब विद्रोह की समाप्ति होगा।
अभियानों को खुद संचालित करने के लिए टी.एच. बाबेर मैसूर गया और मुखबिरों और गद्दारों के लिए बड़ा खोज अभियान चलाया। अंग्रेजों ने खुद माना कि सचमुच उन्हें अधिक मुखबिर नहीं मिले क्योंकि स्थानीय लोग राजा के लिए समर्पित थे, लेकिन उन कुछ मुखबिरों में से चंद लोग क्रांति के लिए विनाशकारी साबित हुए; उनमें से एक चेट्टी ने पता लगा लिया कि राजा का शिविर कहां है और उसने बाबेर को सूचित कर दिया, जिसने 100 कोलकर और 50 सैनिक तैनात कर दिया।
30 नवम्बर 1805 को, राजा और उनके साथियों ने कर्नाटक के करीब मविला या मविला टॉड नामक एक नदी के किनारे [पुलपल्ली से अधिक दूर नहीं] शिविर लगा रखा था। राजा और उनके दल पर अचानक हमला हुआ और कम समय में जोरदार युद्ध हुआ। अनेक क्रांतिकारी भाग खड़े हुए. छह क्रांतिकारी मारे गए। मारे जाने वाले सबसे पुराने क्रांतिकारियों में एक पजहस्सी राजा भी थे।
एक बार राजा के गिर जाने के बाद, ईस्ट इंडिया कंपनी के एक सेवक कनारा मेनन पर यह ज़िम्मेवारी आ गयी कि वह राजा के पलायन को रोके, जो उसने अपनी जान को खतरे में डाल कर किया (राजा ने उसके सीने पर अपनी बन्दूक रख दी थी) और यह जिक्र करना उचित होगा कि मौत के पलों में भी इस असाधारण व्यक्ति के साहस के लिए इस का नाम मेननों के बीच बड़े सम्मानजनक और शानदार ढंग से लिया जाता है।
उसके व्यक्तित्व के निकट नहीं जाना और उसे अपवित्र नहीं करना
टी.एच. बाबेर को इस बात का श्रेय जाता है कि उसने राजा के पार्थिव शरीर के साथ सम्मानपूर्ण बर्ताव किया और पूर्ण परंपरागत सम्मान के साथ अंतिम संस्कार की व्यवस्था की। बाबेर अपने इस सम्मानपूर्ण व्यवहार का बखान इन शब्दों में करता है:
"इस व्यवहार के लिए मैं यह सोचकर प्रेरित हुआ कि भले ही वह एक बागी था, लेकिन इस देश का स्वाभाविक प्रमुख था और इसीलिए एक पराजित शत्रु के बजाय उसके साथ वैसा ही व्यवहार किया जाना चाहिए. "
बाबेर ने यह भी कहा:
व्यक्तित्व
टी.एच. बाबेर ने 1805 में लिखा: "...but in all classes, I observed a decided interest for the Pyche [Pazhassi] Raja, towards whom the inhabitants entertained a regard and respect bordering on veneration, which not even his death can efface." पजहस्सी राजा अपने राजवंश के एक कनिष्ठ राजकुमार थे और नियति के कारण ही वे नेतृत्व में जा पहुंचे थे। किसी शगुन की तरह कोट्टयम और वायनाड की सभी जातियों, जनजातियों और वर्गों में राजा के प्रति प्यार-सम्मान है। उन्हें इस हद तक प्यार किया जाता है कि वे उत्तरी मालाबार में लोक गीतों के एक नायक बन गये हैं।
केरल वर्मा पजहस्सी राजा (2009) फिल्म में जैसा कि लोकप्रिय कथा है, राजा को एक लंबा व्यक्ति दर्शाया गया है। लेकिन उनके साथ शांति वार्ता करने वाला 1797 में बंबई का गवर्नर जोनाथन डंकन के अनुसार राजा एक मधुर मुस्कान वाले, छोटे कद के, लंबे बाल और मूंछों वाले व्यक्ति थे, जो अक्सर एक लाल टोपी लगाया करते थे। इससे इस आलेख के आरंभ में राजा का किया गया कलात्मक चित्रण एक हद तक गलत हो जाता है।
राजा की दो पत्नियां थी; पहली का नाम अविन्यत कुंजनी था जो उम्र में लगभग राजा के बराबर थीं और वे आधुनिक उत्तरी कालीकट के लगभग स्वतंत्र राजा पय्योरमाला नायर की भतीजी थीं। जंगलों में राजा के साथ घूमने वाली पत्नी यही थीं और जिन्हें 1805 में बीमार हालत में अंग्रेजों ने गिरफ्तार किया था। उनकी दूसरी पत्नी का नाम कैथेरी मकोम था, जो राजा के घनिष्ठ सहयोगी कैथेरी अम्बु की बहन थीं। मकोम राजा से काफी कम उम्र की थीं और यह संबंध बनाने की करतूत पज़ायमविदेन चंदू की थी, जो उस समय राजा का वफादार था।
उन्हें एक महान व्यक्ति माने जाने के निम्नलिखित कुछ कारण हैं:
वे अच्छी तरह से जानते थे कि अपने से कहीं अधिक मजबूत शत्रु का मुकाबला करने में अपनी सीमित अस्त्र-शस्त्र क्षमता का उपयोग किस तरह किया जाय. अधिकांश समय, राजा की सेना ज्यादातर तलवार और धनुष का ही उपयोग किया करती थे, क्योंकि गोला-बारूद की कमी बनी रहती थी और संख्या तथा आग्नेयास्त्रों के मामले में शत्रु उनसे अधिक ताकतवर था। फिर भी, वे लगभग 20 साल तक मैसूरियों और 10 साल तक अंग्रेजों को ललकारते रहे; शायद यह इस बात का एक सबसे अच्छा उदाहरण है कि अच्छा नेतृत्व अन्य कमियों की क्षतिपूर्ति कर सकता है।
एक बार युद्ध शुरू हो जाने पर अंग्रेज नवाबों, मराठाओं और सिक्खों जैसी बड़ी ताकतों को अधिक आसानी के साथ हरा सकते थे। लेकिन इस फसादी राजकुमार को कुचलने में एक दशक से भी अधिक समय लग गया, जबकि उनके पास आदिम हथियारों से लैस 3000-5000 लोग ही थे। 1805 तक, राजा की छोटी-सी सेना से जूझने के लिए अंग्रेजों को 15,000 सैनिक लगाने पड़े. ! सबसे अधिक महत्वपूर्ण तथ्य यह है कि राजा को परास्त नहीं किया गया, बल्कि सैन्य धूर्तता से उन्हें मारा गया, शुद्ध विश्वासघात के जरिये ही 1805 की सर्दियों में उनका पतन हुआ। हम कह सकते हैं कि "वे युद्ध मैदान में अपराजित रहे, लेकिन उनकी पीठ में छुरा घोंपा गया".
पजहस्सी राजा की सैन्य प्रतिभा के लिए महानतम सम्मान की बात यही है कि तीन साल तक तगड़े संघर्ष के बावजूद आर्थर वेल्सली (वेलिंगटन का ड्यूक) उन्हें कुचल नहीं पाया। पजहस्सी के साथ युद्ध में मिले अनुभवों से वह स्पेन में नेपोलियन सेना को हारने में सक्षम हुआ, वहां उसने राजा की रणनीति का उपयोग किया।
वुडकॉक जैसे इतिहासकार पजहस्सी राजा को ऐसे जातिवादी और सामंतवादी दकियानूसी बताकर उनकी निंदा किया करते हैं, जिनके मन में निचली जातियों के लिए प्रेम नहीं था। बहरहाल, अपने समकालीनों की तुलना में निचली जाति के बहुसंख्यकों के प्रति राजा उदार और कृपालु थे। 1792 में निर्वासन से लौटने के बाद मालाबार के समकालीन राजकुमारों और सामंतों ने बीस साल के मैसूरी आतंक से पहले से ही पीड़ित अपनी जनता पर ढेर सारे अमानवीय कर लगा दिए थे, जबकि इसके विपरीत पजहस्सी राजा ने धनी व्यापारियों से एक बड़ी रकम लेकर खेती के काम शुरू करने के लिए अपने किसानों को बैल-गाय, बीज और चारे की मदद प्रदान की।
जैसा कि पहले उल्लेख किया गया है, राजा किसानों पर मनमाना कर लगाने के विरोधी थे और इस मुद्दे पर उन्होंने 1784 और 1793 में हुए युद्ध का नेतृत्व भी किया; इन किसानों में अधिकांशतः निचली जाति के ही थे।
राजा के समर्थकों की सूची
उनमें से सबसे महत्वपूर्ण लोगों के नाम मोटे अक्षरों हैं।
संभवतः राजा के समर्थकों में सबसे महत्वपूर्ण एडाचेना कुंगन राजा की मृत्यु के बाद भी जीवित रहे, जिन्होंने अंग्रेजों के हाथ आने से बचने के लिए 1806 में आत्महत्या कर ली।
राजा की मृत्यु से पहले तलाक्कल चंदू को गिरफ्तार करके 1805 में फांसी पर लटका दिया गया।
कन्नोथ शंकरन नांबियार को उनके बेटे के साथ 1801 में फांसी पर लटका दिया गया था।
राजा की मृत्यु से पहले कैथेरी अम्बु 1805 में मारे गये।
पल्लुर एमन जो कभी वेल्सली का करीबी था और 1800 से 1802 तक उसकी योजना के बारे में पजहस्सी राजा को बाताया करता था; उसकी पोल खुल जाने के बाद वह राजा की सेना में शामिल होने के लिए 1802 में जंगल भाग गया। पल्लुर एमन नायर ने ही राजा की सेना में शामिल होने के लिए कुरुम्बाओं को मनाया था, जिनके साथ उसके बड़े अच्छे संबंध थे। एमन को 1806 में गिरफ्तार किया गया और उसे ऑस्ट्रेलिया के प्रिंस ऑफ वेल्स द्वीप भेज दिया गया।
राजा की भतीजे, वीरा वर्मा और रवि वर्मा, को 1806 में माफी दे दी गयी।
राजा की मृत्यु
राजा की मौत की वजह पर विवाद है। लोककथाओं के अनुसार घायल हो जाने के बाद गिरफ्तारी से बचने के लिए उन्होंने हीरे की अंगूठी निगल कर आत्महत्या कर ली थी।
टी.एच. बाबेर का कहना है कि कनारा मेनन नामक एक किरानी ने राजा की ह्त्या की। मृत्यु को गले लगाते राजा के करीब जब वह पहुंचा तो राजा ने चिल्लाकर मेनन से कहा, "मुझे अपवित्र मत करो गद्दार!"
मद्रास रेजिमेंट का इतिहास लिखने वाले डब्ल्यू. जे. विल्सन ने राजा को मारने का श्रेय कप्तान क्लैफम और उसके छः सैनिकों को दिया है। राजा की मृत्यु के बारे में यह तीसरी बात अधिक सही लगती है क्योंकि पूरे पजहस्सी युद्ध के दौरान सैन्य अधिकारियों के साथ बाबेर के संबंध अच्छे नहीं रहे थे। उसने संभवतः मेनन को इसका श्रेय इसलिए दिया ताकि क्लैफम और उसके वरिष्ठ कर्नल हिल को श्रेय न मिले।
लोकप्रिय संस्कृति में
हरिहरन ने एक मलयालम फिल्म पजहस्सी राजा निर्देशित की है, जिसमें मम्मूटी ने मुख्य भूमिका अदा की है और तमिल कलाकार शरत कुमार ने कुंकन की भूमिका की है। फिल्म 16 अक्टूबर 2009 को जारी की गयी और मलयालम सिनेमा के इतिहास में सबसे बड़ी हिट साबित हुई। फिल्म ने विश्व भर में करीब 20 करोड़ रुपए कमाए.
1960 के दशक में पजहस्सी राजा पर एक और फिल्म बनी थी, जिसमें कोट्टाराक्कारा श्रीधरन नायर ने पजहस्सी राजा की भूमिका निभाई थी और एडाचेना कुंकन की भूमिका में सत्यन थे। एआर रहमान के पिता स्व. आर.के. शेखर ने इसमें अनेक यादगार खूबसूरत गीतों को संगीतबद्ध किया था।
1974 बैंक ऑफ द वेस्ट क्लासिक
महिला एकल
बिली जीन किंग ने क्रिस एवर्ट को 7–62, 6–2 से हराया।
जॉन विक
जॉन विक एक अमेरिकी एक्शन थ्रिलर मीडिया फ्रैंचाइज़ी है, जो डेरेक कोलस्टैड द्वारा बनाई गई थी। इसमें कोलडस्ट द्वारा लिखित तीन फिल्में शामिल हैं, जो चाड स्टेल्स्की द्वारा निर्देशित और समिट एंटरटेनमेंट द्वारा वितरित की गई है। फ्रैंचाइज़ी कियानू रीव्स अभिनीत जॉन विक नामक एक सेवानिवृत्त लेकिन घातक हिटमैन चरित्र पर आधारित है, जो प्रतिशोध चाहता है।
इस शृंखला की शुरुआत २०१४ में जॉन विक की रिलीज के साथ हुई थी। इसके बाद दो सीक्वल आए - जॉन विक: चैप्टर २, जो १० फरवरी २०१७ को रिलीज़ हुआ, और जॉन विक: चैप्टर ३ - पैराबेलम जो १७ मई २०१९ को रिलीज़ हुआ। तीनों फ़िल्में समीक्षकीय और व्यावसायिक रूप से सफल रहीं। आज तक जारी इन तीन फिल्मों के साथ, शृंखला ने दुनिया भर ५८० मिलियन डॉलर से अधिक की सकल कमाई की है। एक सीक्वल, जॉन विक: चैप्टर ४ २१ मई २०२१ को रिलीज़ किया जाना निर्धारित है।
चरित्र
जॉन विक फिल्म श्रृंखला में इस चरित्र को कियानू रीव्स द्वारा निभाई गया है।  बेलारूस में जर्दानी जोवानोविच के नाम से जन्मा विक एक अनाथ था, जिसे तारासोव रूसी माफिया द्वारा अपना लिया गया, और एक हत्यारे के रूप में पाला गया। यह एक हत्यारे के रूप में उसकी निर्ममता थी, जिसके कारण उसे बाबा यागा, बूगीमैन जैसे कई नामों से संदर्भित किया जाने लगा। पहली फिल्म की शुरुआत में, वह तरासोव रूसी माफिया से सेवानिवृत्त होने के बाद, पांच साल तक निष्क्रिय रहा। चरित्र और फ्रैंचाइज़ी को "८० के दशक की डरावनी फ्रेंचाइजियों के आधुनिक, एक्शन-ओरिएंटेड समतुल्य" के बराबर, और "केंद्रीय बूगीमैन चरित्र" के रूप में वर्णित किया जाता रहा है, जिसे मारा नहीं जा सकता है। उसके द्वारा अब तक कुल ३०६ लोगों की हत्या के बारे में भी बताया जाता है, जो जेसन वोर्हेस और माइकल मायर्स, दोनों द्वारा की गयी हत्याओं के जोड़ से भी अधिक है।
जॉन विक (२०१४)
जब एक गैंगस्टर का बेटा उसकी कार चुराकर उसके कुत्ते को मार देता है, तो पूर्व-हिटमैन जॉन विक इसका बदला लेने के लिए उसकी पूरी गैंग से भिड़ जाता है।
जॉन विक का विकास २०१२ में शुरू हुआ था। मई २०१३ में, कियानू रीव्स को शीर्षक चरित्र निभाने के लिए चुना गया था। प्रधान फोटोग्राफी २५ सितम्बर २०१३ से शुरू हुई और २० दिसम्बर २०१३ तक चली।
जॉन विक: चैप्टर २ (२०१७)
फिल्म की घोषणा फरवरी २०१५ में हुई थी। प्रधान फोटोग्राफी २६ अक्टूबर २०१५ को शुरू हुई थी। फिल्म १० फरवरी २०१७ को रिलीज़ हुई।
जॉन विक: चैप्टर ३ - पैराबेलम (२०१९)
जॉन विक अपनी जान बचाकर भाग रहा है, क्योंकि उसके ऊपर वैश्विक १४ मिलियन डॉलर का खुला अनुबंध रखा गया है, और उसने एक केंद्रीय नियम को तोड़ा है: कॉन्टिनेंटल होटल के भीतर किसी की  जान ली है। पीड़ित हाई टेबल का सदस्य था, जिसने उस खुले अनुबंध का आदेश दिया था। जॉन को तुरंत ही मार दिया जाना था, लेकिन कॉन्टिनेंटल का प्रबंधक, विंस्टन उसका "बहिष्कार" - सदस्यता रद्द, सभी सेवाओं से प्रतिबंधित और अन्य सदस्यों से अलग करने से पहले उसे एक घंटे की अवधि देता है। जॉन जीवित रहने के लिए सेवा उद्योग का उपयोग करता है और लड़ते हुए न्यूयॉर्क नगर से बाहर निकलता है।
जॉन विक: चैप्टर ४ (२०२१)
मई २०१९ में, जॉन विक: चैप्टर 3 - पैराबेलम की रिलीज़ से पहले ही चाड स्टेल्स्की ने एक रेडिट "आस्क मी एनीथिंग" थ्रेड पर पुष्टि की कि एक और फिल्म के लिए चर्चा हुई है, और वह इस परियोजना में शामिल होंगे, अगर यह थ्रीक्वेल सफल रहा तो। कियानू रीव्स ने भी कहा कि वह तब तक सीक्वल बनाते रहेंगे, जब तक कि ये फिल्में असफल नहीं होने लगती। लायंसगेट ने जॉन विक ३ के शुरुआती सप्ताह के दौरान २१ मई २०२१ की रिलीज़ तिथि के साथ फिल्म की आधिकारिक घोषणा की।
बैलेरीना (घोषित नहीं)
जुलाई २०१७ में लायंसगेट ने उसी काल्पनिक दुनिया के भीतर फ्रैंचाइज़ी का विस्तार करने के इरादे से बैलेरीना नामक स्पिन-ऑफ फिल्म के विकास की घोषणा की। टीम डाउनी के राइटर असिस्टेंट शे हैटन द्वारा लिखी गई फिल्म की कहानी एक युवती के इर्द-गिर्द घूमेगी, जिसे जॉन की ही तरह एक हत्यारे के रूप में पाला जाता है, और वह अपने परिवार को मारने वाले हिटमैन से बदला लेती है। बेसिल इवानीक अपने थंडर रोड फिल्म्स बैनर के तहत निर्माता के रूप में काम करेंगे।
टेलीविज़न
जून २०१७ में, यह घोषणा की गई कि चाड स्टेल्स्की और लेखक डेरेक कोलस्टैड, जॉन विक फिल्मों के पात्रों और सेटिंग के आधार पर लायंसगेट के लिए एक टेलीविज़न शृंखला विकसित कर रहे थे, जिसका शीर्षक अस्थायी रूप से द कॉन्टिनेंटल था। कथित तौर पर शृंखला हिटमैन और हत्यारों के लिए होटल के सुरक्षित आश्रय पर केंद्रित है, जो फिल्मों में दिखाई देती है। उस वर्ष बाद में यह बताया गया कि रीव्स टीवी शो के लिए जॉन विक के रूप में अपनी भूमिका को फिर से दोहराएंगे। उसी महीने यह घोषणा भी की गई कि यह टेलीविज़न शृंखला फिल्म शृंखला का प्रीक्वल होगी।
जनवरी २०१८ में, शृंखला का आदेश दिया गया था, और इसका प्रीमियर स्टार्ज़ नेटवर्क पर किया जाएगा। क्रिस कॉलिन्स श्रृंखला के लिए कार्यकारी लेखक और श्रोता के रूप में काम करेंगे, जबकि डेविड लीच, कियानू रीव्स और चाड स्टेल्स्की शृंखला का निर्माण करेंगे। स्टेल्स्की पायलट एपिसोड को भी निर्देशित करेंगे। स्टार्ज़ के सीईओ, जेफरी हिर्श ने बाद में पुष्टि की कि टेलीविजन शृंखला एक प्रीक्वल होगी जिसकी घटनाएं फिल्मों से पहले होती है।
वीडियो गेम
डकैती आधारित वीडियो गेम प्लेडे २ में विक एक आधिकारिक रूप से लाइसेंस प्राप्त पात्र है। तीसरी फिल्म के रिलीज़ होने से एक दिन पहले, इसके नौवें सीज़न के लॉन्च पर विक की थीम के एलिमेंट्स को फ़ोर्टनाइट बैटल रॉयल में जोड़ा गया था।
जॉन विक क्रॉनिकल्स, कॉन्टिनेंटल होटल में स्थापित एक वर्चुअल रियलिटी गेम, ९ फरवरी २०१७ को जारी किया गया था। इसमें खिलाड़ियों को जॉन विक के रूप में असंख्य अस्त्रों का प्रयोग कर होटल के अंदर कई लक्ष्यों की हत्या करनी होती है।
जॉन विक हेक्स को मई २०१९ में माइक बिटेल द्वारा विकसित और लॉयन्सगेट गेम्स द्वारा प्रकाशित करने के लिए एक टर्न-आधारित सामरिक भूमिका निभाने वाले खेल के रूप में घोषित किया गया था। खेल में विरोधियों को हराने के लिए कौशल की अपनी सरणी का उपयोग करने के लिए विभिन्न अभियानों में खिलाड़ी विक का नियंत्रण करते हैं, और इसमें अन्य अभिनेताओं के साथ-साथ, इयान मैक्शेन और लांस रेडिक की आवाज़ों को अपनी फिल्मी भूमिकाओं को दोहराते हुए दिखाया जायेगा।
कॉमिक बुक्स
एक कॉमिक बुक मिनी-सीरीज़ २९ नवम्बर २०१७ को डायनामाइट द्वारा जारी की गई थी। यह ग्रेग पाक द्वारा लिखी गई थी, और इसे जियोवानी वाल्लेट्टा द्वारा तैयार किया गया था।
आमेर दुर्ग
आमेर दुर्ग (जिसे आमेर का किला या आंबेर का किला नाम से भी जाना जाता है) भारत के राजस्थान राज्य की राजधानी जयपुर के आमेर क्षेत्र में एक ऊंची पहाड़ी पर स्थित एक पर्वतीय दुर्ग है। यह जयपुर नगर का प्रधान पर्यटक आकर्षण है। आमेर के बसने से पहले इस जगह मीणा जनजाति के लोग रहते थे, जिन्हे कच्छवाह राजपूतो ने अपने अधीन कर लिया, जिस पर कालांतर में कछवाहा राजपूत मान सिंह प्रथम ने इस दुर्ग का निर्माण करवाया। यह दुर्ग व महल अपने कलात्मक विशुद्ध हिन्दू वास्तु शैली के घटकों के लिये भी जाना जाता है। दुर्ग की विशाल प्राचीरों, द्वारों की शृंखलाओं एवं पत्थर के बने रास्तों से भरा ये दुर्ग पहाड़ी के ठीक नीचे बने मावठा सरोवर को देखता हुआ प्रतीत होता है।
फ्नोम पेन्ह, कम्बोडिया में वर्ष २०१३ में आयोजित हुए विश्व धरोहर समिति के ३७वें सत्र में राजस्थान के पांच अन्य दुर्गों सहित आमेर दुर्ग को राजस्थान के पर्वतीय दुर्गों के भाग के रूप में युनेस्को विश्व धरोहर स्थल घोषित किया गया है।
नाम व्युत्पत्ति
आंबेर या आमेर को यह नाम यहां निकटस्थ चील के टीले नामक पहाड़ी पर स्थित अम्बिकेश्वर मन्दिर से मिला। अम्बिकेश्वर नाम भगवान शिव के उस रूप का है जो इस मन्दिर में स्थित हैं, अर्थात् अम्बिका के ईश्वर। यहां के कुछ स्थानीय लोगों एवं किंवदन्तियों के अनुसार दुर्ग को यह नाम माता दुर्गा के पर्यायवाची अम्बा से मिला है। इसके अलावा इसे अम्बावती, अमरपुरा, अम्बर, आम्रदाद्री एवं अमरगढ़ नाम से भी जाना जाता रहा है। इतिहासकार कर्नल जेम्स टॉड के अनुसार यहां के राजपूत स्वयं को अयोध्यापति राजा रामचन्द्र के पुत्र कुश के वंशज मानते हैं, जिससे उन्हें कुशवाहा नाम मिला जो कालांतर में कछवाहा हो गया। आमेर स्थित संघी जूथाराम मन्दिर से मिले मिर्जा राजा जयसिंह काल के वि॰सं॰ १७१४ तदनुसार १६५७ ई॰ के शिलालेख के अनुसार इसे अम्बावती नाम से ढूंढाड़ क्षेत्र की राजधानी बताया गया है। यह शिलालेख राजस्थान सरकार के पुरातत्त्व एवं इतिहास विभाग के संग्रहालय में सुरक्षित है।
वैसे टॉड एवं कन्निंघम, दोनों ने ही अम्बिकेश्वर नामक शिव स्वरूप से इसका नाम व्युत्पन्न माना है। यह अम्बिकेश्वर शिव मूर्ति पुरानी नगरी के मध्य स्थित एक कुण्ड के समीप स्थित है। राजपूताना इतिहास में इसे कभी पुरातनकाल में बहुत से आम के वृक्ष होने के कारण आम्रदाद्री नाम भी मिल था। जगदीश सिंह गहलौत के अनुसार कछवाहों के इतिहास में महाराणा कुम्भा केे समय के अभिलेख आमेर को आम्रदाद्रि नाम से ही सम्बोधित करते हैं।
ख्यातों में प्राप्त विवरण के अनुसार दूल्हाराय कछवाहा की सं॰ १०९३ ई॰ में मृत्योपरांत राजा बने के पुत्र अम्बा भक्त राजा कांकिल ने इसे आमेर नाम से सम्बोधित किया है।
भूगोल
आमेर राजधानी जयपुर से ११ कि.मी. (६.८३५ मील) उत्तर में स्थित एक कस्बा है जिसका विस्तार ४ वर्ग किलोमीटर (४,३०,००,००० वर्ग फुट) कस्बा है। दुर्ग यहां की एक ऊंची पहाड़ी पर स्थित है और इसकी प्राचीरों, द्वारों की शृंखलाओं एवं पत्थर के बने रास्तों से भरा ये दुर्ग पहाड़ी के ठीक नीचे बने मावठा सरोवर को देखता हुआ प्रतीत होता है।,    यही सरोवर आमेर के महलों की जल आपूर्ति का मुख्य स्रोत भी है। यह क्षेत्र बहुत पहले ढूंढाड़ नाम से जाना जाता था। राजस्थान के पूर्वी भाग में ढूंढ नदी बहती थी, जिस पर उससे लगे क्षेत्र का नाम ढूंढाड़ पड़ गया था। इस क्षेत्र में वर्तमान जयपुर, दौसा, सवाई माधोपुर, टोंक जिले एवं करौली का उत्तरी भाग आता था।
आमेर जयपुर नगर से लगभग लगा हुआ ही है और यहां का ऊष्म मरुस्थलीय जलवायु तथा ऊष्म अर्ध-शुष्क जलवायु का प्रभाव रहता है। "BWh/BSh", यहां वार्षिक वर्षा ६५० मि॰मी॰ (२६ इंच) होती है, किन्तु इसका अधिकांश भाग मानसून माहों, जून से सितम्बर के बीच में ही होता है। ग्रीष्मकाल में अपेक्षाकृत उच्च तापमान रहता है जिसका औसत दैनिक तापमान लगभग ३०° से॰ (८६° फ़ै॰)} होता है। मानसून काल में प्रायः भारी वर्षा आती हैं, किन्तु बाढ आदि की कोई स्थिति नहीं होती है। शीतकाल नवम्बर से फ़रवरी में अपेक्षाकृत आनन्ददायी रहते हैं। तब औसत तापमान १०-१५° से॰ (५०-५९° फ़ै॰) तक रहता है जिसके संग सूक्ष्म या शून्य आर्द्रता रहती है। उस समय शीतलहर तापमान को जमाने की स्थिति के निकट तक ले जा सकता है।
पुरातत्त्वविज्ञान एवं संग्रहालय विभाग के अधीक्षक द्वारा बताये गए वार्षिक पर्यटन आंकड़ों के अनुसार यहाँ ५००० पर्यटक प्रतिदिन आते हैं। वर्ष २००७ के आंकड़ों में यहां १४ लाख दर्शकों का आगमन हुआ था।
आरम्भिक इतिहास
आमेर दुर्ग को कछवाहा राजा मानसिंह ने बनाया था। जय सिंह प्रथम ने इसका विस्तार किया। अगले १५० वर्षों में कछवाहा राजपूत राजाओं द्वारा आमेर दुर्ग में बहुत से सुधार एवं प्रसार किये गए और अन्ततः सवाई जयसिंह द्वितीय के शासनकाल में १७२७ में इन्होंने अपनी राजधानी नवरचित जयपुर नगर में स्थानांतरित कर ली।
कछवाहाओं द्वारा आमेर का अधिग्रहण
पहला राजपूत निर्माण राजा कांकिल देव ने १०३६ में आमेर के अपनी राजधानी बन जाने पर करवाया। यह आज के जयगढ़ दुर्ग के स्थान पर था। अधिकांश वर्तमान इमारतें राजा मान सिंह प्रथम (दिसम्बर २१, १५५० – जुलाई ६, १६१४ ई॰) के शासन में १६०० ई॰ के बाद बनवायी गयीं थीं। उनमें से कुछ प्रमुख इमारतें हैं आमेर महल का दीवान-ए-खास और अत्यधिक सुन्दरता से चित्रित किया हुआ गणेश पोल द्वार जिसका निर्माण मिर्ज़ा राजा जय सिंह प्रथम ने करवाया था।
वर्तमान आमेर महल को १६वीं शताब्दी के परार्ध में बनवाया गया जो वहां के शासकों के निवास के लिये पहले से ही बने प्रासाद का विस्तार स्वरूप था। यहां का पुराना प्रासाद, जिसे कादिमी महल कहा जाता है (प्राचीन का फारसी अनुवाद) भारत के प्राचीनतम विद्यमान महलों में से एक है। यह प्राचीन महल आमेर महल के पीछे की घाटी में बना हुआ है।
मीणाओं के समय के मध्यकाल के बहुत से निर्माण या तो ध्वंस कर दिये गए या उनके स्थान पर आज कोई अन्य निर्माण किया हुआ है। हालांकि १६वीं शताब्दी का आमेर दुर्ग एवं निहित महल परिसर जिसे राजपूत महाराजाओं ने बनवाया था, भली भांति संरक्षित है।
अन्य कथा
राजा रामचन्द्र के पुत्र कुश के वंशज शासक नरवर के सोढ़ा सिंह के पुत्र दुलहराय ने लगभग सन् ११३७ ई॰ में तत्कालीन रामगढ़ (ढूंढाड़) में मीणाओं को युद्ध में मात दी तथा बाद में दौसा के बड़गूजरों को पराजित कर कछवाहा वंश का राज्य स्थापित किया। तब उन्होंने रामगढ़ में अपनी कुलदेवी जमुवाय माता का मन्दिर बनवाया। इनके पुत्र कांकिल देव ने सन् १२०७ में आमेर पर राज कर रहे मीणाओं को परास्त कर अपने राज्य में विलय कर लिया व उसे अपनी राजधानी बनाया। तभी से आमेर कछवाहों की राजधानी बना और नवनिर्मित नगर जयपुर के निर्माण तक बना रहा। इसी वंश के शासक पृथ्वीराज मेवाड़ के महाराणा सांगा के सामन्त थे जो खानवा के युद्ध में सांगा की ओर से लड़े थे। पृथ्वीराज स्वयं गलता के श्री वैष्णव संप्रदाय के संत कृष्णदास पयहारी के अनुयायी थे । इन्हीं के पुत्र सांगा ने सांगानेर कस्बा बनाया।
अभिन्यास
आमेर एवं जयगढ़ दुर्ग अरावली पर्वतमाला के एक पर्वत चील का टीला के ऊपर ही बने हुए हैं। असल में यह महल एवं जयगढ़ दुर्ग एक ही परिसर के भाग कहे जाते हैं एवं दोनों एक पहाड़ी सुरंग के मार्ग से जुड़े हुए हैं। यह सुरंग गुप्त रूप से बनी थी, जिसका प्रयोजन युद्धकाल में विपरीत परिस्थिति होने पर राजवंश के लोगों को गुप्त रूप से अधिक सुरक्षित जयगढ़ दुर्ग तक पहुँचाने के उद्देश्य से किया गया था।
प्रवेश द्वार
यह महल चार मुख्य भागों में बंटा हुआ है जिनके प्रत्येक के प्रवेशद्वार एवं प्रांगण हैं। मुख्य प्रवेश सूरज पोल द्वार से है जिससे जलेब चौक में आते हैं। जलेब चौक प्रथम मुख्य प्रांगण है तथा बहुत बड़ा बना है। इसका विस्तार लगभग १०० मी लम्बा एवं ६५ मी. चौड़ा है। प्रांगण में युद्ध में विजय पाने पर सेना का जलूस निकाला जाता था। ये जलूस राजसी परिवार की महिलायें जालीदार झरोखों से देखती थीं। इस द्वार पर सन्तरी तैनात रहा करते थे क्योंकि ये द्वार दुर्ग प्रवेश का मुख्य द्वार था। यह द्वार पूर्वाभिमुख था एवं इससे उगते सूर्य की किरणें दुर्ग में प्रवेश पाती थीं, अतः इसे सूरज पोल कहा जाता था। सेना के घुड़सवार आदि एवं शाही गणमान्य व्यक्ति महल में इसी द्वार से प्रवेश पाते थे।
जलेब चौक अरबी भाषा का एक शब्द है जिसका अर्थ है सैनिकों के एकत्र होने का स्थान। यह आमेर महल के चार प्रमुख प्रांगणों में से एक है जिसका निर्माण सवाई जय सिंह के शासनकाल (१६९३-१७४३ ई॰) के बीच किया गया था। यहां सेना नायकों जिन्हें फ़ौज बख्शी कहते थे, उनकी कमान में महाराजा के निजी अंगरक्षकों की परेड भी आयोजित हुआ करती थीं। महाराजा उन रक्षकों की टुकड़ियों की सलामी लेते व निरीक्षण किया करते थे। इस प्रांगण के बगल में ही अस्तबल बना है, जिसके ऊपरी तल पर अंगरक्षकों के निवास स्थान थे।
प्रथम प्रांगण
जलेबी चौक से एक शानदार सीढ़ीनुमा रास्ता महल के मुख्य प्रांगण को जाता है। यहां प्रवेश करते हुए दायीं ओर शिला देवी मन्दिर को रास्ता है। यहां राजपूत महाराजा १६वीं शताब्दी से लेकर १९८० तक पूजन किया करते थे। तब तक यहां भैंसे की बलि दी जाती थी। १९८० ई॰ से यह बलि प्रथा समाप्त कर दी गयी। इसके निकट ही शिरोमणि का वैष्णव मन्दिर है। इस मन्दिर का तोरण श्वेत संगमरमर का बना है और उसके दोनों ओर दो हाथियों की जीवन्त प्रतिमाएँ हैं।
शिला देवी मन्दिर
जलेबी चौक के दायीं ओर एक छोटा किन्तु भव्य मन्दिर है जो कछवाहा राजपूतों की कुलदेवी शिला माता को समर्पित है। शिला देवी काली माता या दुर्गा माँ का ही एक अवतार हैं। मन्दिर के मुख्य प्रवेशद्वार में चांदी के पत्र से मढ़े हुए दरवाजों की जोड़ी है। इन पर उभरी हुई नवदुर्गा देवियों व दस महाविद्याओं के चित्र बने हुए हैं। मन्दिर के भीतर दोनों ओर चांदी के बने दो बड़े सिंह के बीच मुख्य देवी की मूर्ति स्थापित है। इस मूर्ति से संबंधित कथा अनुसार महाराजा मान सिंह ने मुगल बादशाह द्वारा बंगाल के गवर्नर नियुक्त किये जाने पर जेस्सोर के राजा को पराजित करने हेतु पूजा की थी। तब देवी ने विजय का आशीर्वाद दिया एवं स्वप्न में राजा को समुद्र के तट से शिला रूप में उनकी मूर्ति निकाल कर स्थापित करने का आदेश दिया था। राजा ने १६०४ में विजय मिलने पर उस शिला को सागर से निकलवाकर आमेर में देवी की मूर्ति उभरवायी तथा यहां स्थापना करवायी थी। यह मूर्ति शिला रूप में मिलने के कारण इसका नाम शिला माता पढ़ गया। मन्दिर के प्रवेशद्वार के ऊपर गणेश की मूंगे की एकाश्म मूर्ति भी स्थापित है।
एक अन्य किम्वदन्ती के अनुसार राजा मान सिंह को जेस्सोर के राजा ने पराजित होने के उपरांत यह श्याम शिला भेंट की जिसका महाभारत से सम्बन्ध है। महाभारत में कृष्ण के मामा मथुरा के राजा कंस ने कृष्ण के पहले ७ भाई बहनों को इसी शिला पर मारा था। इस शिला के बदले राजा मान सिंह ने जेस्सोर का क्षेत्र पराजित बंगाल नरेश को वापस लौटा दिया। तब इस शिला पर दुर्गा के महिषासुरमर्दिनी रूप को उकेर कर आमेर के इस मन्दिर में स्थापित किया था। तब से शिला देवी का पूजन आमेर के कछवाहा राजपूतों में प्राचीन देवी के रूप में किया जाने लगा, हालांकि उनके परिवार में पहले से कुलदेवी रूप में पूजी जा रही रामगढ़ की जामवा माता ही कुलदेवी बनी रहीं।
इस मन्दिर से जुड़ी एक अन्य प्रथा पशु-बलि की भी थी जो वर्ष में आने वाले दोनों नवरात्रि त्योहारों पर (शारदीय एवं चैत्रीय) की जाती थी। इस प्रथा में नवरात्रि की महाअष्टमी के दिन मन्दिर के द्वार के आगे एक भैंसे और बकरों की बलि दी जाती थी। इस प्रथा के साक्षी राजपरिवार के सभी सदस्य एवं अपार जनसमूह होता था। इस प्रथा को १९७५ ई॰ से भारतीय दंड संहिता की धारा ४२८ और ४२९ के अन्तर्गत्त निषेध कर दिया गया। इसके बाद ये प्रथा जयपुर के महल प्रासाद के भीतर गुप्त रूप से जारी रही। तब इसके साक्षी मात्र राजपरिवार के निकट सदस्य ही हुआ करते थे। अब ये प्रथा पूर्ण रूप से समाप्त कर दी गयी है और देवी को केवल शाकाहारी भेंट ही चढ़ायी जाती हैं।
द्वितीय प्रांगण
प्रथम प्रांगण से मुख्य सीढ़ी द्वारा द्वितीय प्रांगण में पहुँचते हैं, जहां दीवान-ए-आम बना हुआ है। इसका प्रयोग जनसाधारण के दरबार हेतु किया जाता था। दोहरे स्तंभों की कतार से घिरा दीवान-ए-आम संगमर्मर के एक ऊंचे चबूतरे पर बना लाल बलुआ पत्थर के २७ स्तंभों वाला हॉल है। इसके स्तंभों पर हाथी रूपी स्तंभशीर्ष बने हैं एवं उनके ऊपर चित्रों की श्रेणी बनी है। इसके नाम अनुसार राजा यहाँ स्थानीय जनसाधारण की समस्याएं, विनती एवं याचिकाएं सुनते एवं उनका निवारण किया करते थे। इसके लिये यहां दरबार लगा करता था।
तृतीय प्रांगण
तीसरे प्रांगण में महाराजा, उनके परिवार के सदस्यों एवं परिचरों के निजी कक्ष बने हुए हैं। इस प्रांगण का प्रवेश गणेश पोल द्वार से मिलता है। गणेश पोल पर उत्कृष्ट स्तर की चित्रकारी एवं शिल्पकारी है। इस प्रांगण में दो इमारतें एक दूसरे के आमने-सामने बनी हैं। इनके बीच में मुगल उद्यान शैली के बाग बने हुए हैं। प्रवेशद्वार के बायीं ओर की इमारत को जय मन्दिर कहते हैं। यह महल दर्पण जड़े फलकों से बना हुआ है एवं इसकी छत पर भी बहुरंगी शीशों का उत्कृष्ट प्रयोग कर अतिसुन्दर मीनाकारी व चित्रकारी की गयी है। ये दर्पण व शीशे के टुकड़े अवतल हैं और रंगीन चमकीले धातु पत्रों से पटे हुए हैं। इस कारण से ये मोमबत्ती के प्रकाश में तेज चमकते एवं झिलमिलाते हुए दिखाई देते हैं। उस समय यहाँ मोमबत्तियों का ही प्रयोग किया जाता था। इस कारण से ही इसे शीश-महल की संज्ञा दी गयी है। यहां की दर्पण एवं रंगीन शीशों की पच्चीकारी, मीनाकारी एवं रूपांकन को देखते हुए कहा गया है कि जैसे "झिलमिलाते मोमबत्ती के प्रकाश में जगमगाता आभूषण सन्दूक "। शीश महल का निर्माण मान सिंह ने १६वीं शताब्दी में करवाया था और ये १७२७ ई॰ में पूर्ण हुआ। यह जयपुर राज्य का स्थापना वर्ष भी था। हालांकि यहां का अधिकांश काम १९७०-८० के दशक में नष्ट-भ्रष्ट होता गया, किन्तु उसके बाद से इसका पुनरोद्धार एवं नवीनीकरण कार्य आरम्भ हुआ। कक्ष की दीवारें संगमर्मर की बनी हैं और इन पर उत्कृष्ट नक्काशी की गयी है। इस कक्ष से मावठा झील का रोचक एवं विहंगम दृश्य प्रस्तुत होता है। इस प्रांगण में बनी दूसरी इमारत जय मन्दिर के सामने है और इसे सुख निवास या सुख महल नाम से जाना जाता है। इस कक्ष का प्रवेशद्वार चंदन की लकड़ी से बना है और इसमें जालीदार संगमर्मर का कार्य है। नलिकाओं (पाइपों) द्वारा लाया गया जल यहां एक खुली नाली द्वारा बहता रहता था, जिसके कारण भवन का वातावरण शीतल बना रहता था ठीक वातानुकूलित-वायु वाले आधुनिक भवनों की ही तरह। इन नालियों के बाद यह जल उद्यान की क्यारियों में जाता है। इस महल का एक विशेष आकर्षण है डोली महल, जिसका आकार एक डोली की भांति है, जिनमें तब राजपूत महिलाएँ कहीं भी आना जाना किया करती थीं। इन्हीं महलों में प्रवेश द्वार के अन्दर डोली महल से पहले एक भूल-भूलैया भी बनी है, जहाँ महाराजा अपनी रानियों और पटरानियों के संग हंसी-ठिठोली करते व आँख-मिचौनी का खेल खेला करते थे। राजा मान सिंह की कई रानियाँ थीं और जब वे युद्ध से लौटकर आते थे तो सभी रानियों में सबसे पहले उनसे मिलने की होड़ लगा करती थी। ऐसे में राजा मान सिंह इस भूल-भूलैया में घुस जाया करते थे व इधर-उधर घूमते थे और जो रानी उन्हें सबसे पहले ढूँढ़ लेती थी उसे ही प्रथम मिलन का सुख प्राप्त होता था।
यहां के शीष महल के स्तंभों में से एक के आधार पर नक्काशी किया गया जादूई पुष्प यहां का विशेष आकर्षण है। यह स्तंभाधार एक तितली के जोड़े को दिखाता है जिसमें पुष्प में सात विशिष्ट एवं अनोखे डिज़ाइन हैं और इनमें मछली की पूंछ, कमल, नाग का फ़ण, हाथी कि शूण्ड, सिंह की पूंछ, भुट्टे एवं बिच्छू के रूपांकन हैं जिनमें से कोई एक वस्तु हाथों से एक विशेष प्रकार से ढंकने पर प्रतीत होती है, व दूसरे प्रकार से ढंकने पर दूसरी वस्तु प्रतीत होती है।
इस प्रांगण के दक्षिण में मानसिंह प्रथम का महल है और यह महल का पुरातनतम भाग है। इस महल को बनाने में २५ वर्ष एवं यह राजा मान सिंह प्रथम के काल में (१५८९-१६१४ ई॰) में १५९९ ई॰ में बन कर तैयार हुआ। यह यहां का मुख्य महल है। इसके केन्द्रीय प्रांगण में स्तंभों वाली बारादरी है जिसका भरपूर अलंकरण रंगीन टाइलों एवं भित्तिचित्रों द्वारा निचले व ऊपरी, दोनों ही तल पर किया गया है। इस महल को एकान्त बनाये रखने के कारण पर्दों से ढंका जाता था और इसका प्रयोग यहां की महारानियां (राजसी परिवार की स्त्रियां) अपनी बैठकों एवं आपस में मिलने जुलने हेतु किया करती थीं। इस मण्डप की सभी बाहरी तरफ़ खुले झरोखे वाले छोटे-छोटे कक्ष हैं। इस महल से निकास का मार्ग आमेर के शहर को जाता है जहां विभिन्न मन्दिरों, हवेलियों एवं कोठियों वाला पुराना शहर है।
तृतीय प्रांगण में बने उद्यान के पूर्व में ऊंचे चबूतरे पर बना जय मन्दिर एवं पश्चिम में ऊंचे चबूतरे पर सुख निवास बना है। ये दोनों ही मिर्ज़ा राजा जय सिंह (१६२३-६८ ई॰) के बनवाये हुए है। इनकी शैली मुगल उद्यानों की चारवाग शैली जैसी है। ये एक सितारे के आकार के ताल में लगे केन्द्रीय फ़व्वारे को घेरे हुए शेष भूमि से कुछ निचले स्तर पर धंसे हुए षटकोणीय आकार के बने हैं जिनमें संगमर्मर की बनी पतली-पतली नालियाँ पानी ले जाती हैं। उद्यान के लिये जल सुख निवास के निकास से आता है। इसके अलावा जय मन्दिर के परकोटों से आरम्भ हुए "चीनी खाना नाइचेस " की नालियां भी यहां जलापूर्ति करती हैं।
यहां की स्थानीय भाषा में पोल का अर्थ द्वार होता है, तो त्रिपोलिया अर्थात् तीन दरवाजों वाला द्वार। यह पश्चिमी ओर से महल का प्रवेश देता है और तीन ओर खुलता है – एक जलेब चौक को, दूसरा मान सिंह महल को एवं तीसरा दक्षिण में बनी जनाना ड्योढ़ी की ओर। सिंह द्वार विशिष्ट द्वार है जो कभी संतरियों द्वारा सुरक्षित रहा करता था। इस द्वार से महल परिसर के निजी भवनों का प्रवेश मिलता है और इसकी सुरक्षा एवं सशक्त होने के कारण ही इसे सिंह द्वार कहा जाता था। सवाई जय सिंह (१६९९-१७४३ ई०) के काल में बना यह द्वार भित्ति चित्रों से अलंकृत है और इसका डिज़ाइन भी कुछ टेढा-मेढा है जिसके कारण किसी आक्रमण की स्थिति में आक्रमणकारियों को यहां सीधा प्रवेश नहीं मिल पाता।
चतुर्थ प्रांगण
चौथे प्रांगण में राजपरिवार की महिलायें (जनाना) निवास करती थीं। इनके अलावा रानियों की दासियाँ तथा यदि हों तो राजा की उपस्त्रियाँ (अर्थात रखैल) भी यहीं निवास किया करती थीं। इस प्रभाग में बहुत से निवास कक्ष हैं जिनमें प्रत्येक में एक-एक रानी रहती थीं, एवं राजा अपनी रुचि अनुसार प्रतिदिन किसी एक के यहाँ आते थे, किन्तु अन्य रानियों को इसकी भनक तक नहीं लगती थी कि राजा कब और किसके यहाँ पधारे हैं। सभी कक्ष एक ही गलियारे में खुलते थे। महल के इसी भाग में राजमाता एवं राजा की पटरानी जनानी ड्योढ़ी में रहती थीं। उनकी दासियाँ व बांदियां भी यहीं निवास करती थीं। राजमाताएं आमेर नगर में मन्दिर बनवाने में विशेष रुचि दिखाती थीं।